**Vjatšeslav Leonidovitš "Slava" Voinov** (ven. Вячеслав Леонидович Войнов; s. 15. tammikuuta 1990 Tšeljabinsk, Venäjä) on venäläinen jääkiekkopuolustaja, joka edustaa Ak Bars Kazania KHL-liigassa. Voinovin vahvuudet ovat hyökkäyspelaamisessa, tekniikassa, kiekonkäsittelyssä ja lyöntilaukauksessa. Hänellä on parannettavaa luistelutekniikassa ja sijoittumisessa.

Ura
---

### Seuraura

Voinov on Traktor Tšeljabinskin kasvatti. Hän teki debyyttinsä Venäjän superliigassa vain 16-vuotiaana kaudella 2006–2007. Hän pelasi silloin 31 ottelua saaden paljon jääaikaa ja vastuuta silloiselta päävalmentajalta Gennadi Tsygurovilta. Kaudella 2007–2008 Voinov pelasi vahvasti ja teki debyyttinsä myös pudotuspeleissä. 
Los Angeles Kings varasi varsin lupaavan Voinovin toisella kierroksella 32. pelaajana NHL:n varaustilaisuudessa 2008. Samana kesänä myös QMJHL-joukkue Moncton Wildcats varasi hänet viidentenä pelaajana CHL:n varaustilaisuudessa.

Elokuussa 2008 Voinov teki kolmivuotisen tulokassopimuksen Los Angeles Kingsin kanssa. Hänet passitettiin kuitenkin AHL:n Manchester Monarchsiin. Hän teki tulokaskaudellaan 2008–2009 tehot 8+15=23 ja oli joukkueen tehokkain puolustaja Alec Martinezin kanssa. Kauden 2009–2010 Voinov pelasi myös kokonaan AHL:ssä, ja oli tehoilla 10+19 joukkueen puolustajien paras maalintekijä ja vain pisteen päästä joukkueen tehokkaimmasta puolustajasta Martinezista. Kevään 2010 pudotuspeleissä hän oli tehoilla 1+3=4 joukkueen toiseksi tehokkain puolustaja Andrew Campbellin jälkeen.

Voinov pelasi Los Angeles Kingsissä NHL-tulokauskaudellaan 2011–2012 54 runkosarjaottelua ja teki niissä tehopisteet 8+12=20. Lisäksi hän oli kokoonpanossa kaikissa 20 pudotuspeliottelussa. Kausi päättyi joukkueen Stanley Cup-voittoon. Kings juhli mestaruutta myös kaudella 2013–2014, jolloin Voinov pelasi täyden runkosarjan ja teki 82 ottelussa NHL-uransa parhaat pisteet 4+30=34.

### Maajoukkueura

Voinov on edustanut maataan kolmissa alle 20-vuotiaiden maailmanmestaruuskilpailuissa ja kaksissa alle 18-vuotiaiden maailmanmestaruuskilpailuissa. Hän oli voittamassa alle 20-vuotiaissa MM-hopeaa vuonna 2007 sekä MM-pronssia vuosina 2008 ja 2009 ja alle 18-vuotiaissa MM-kultaa vuonna 2007 sekä MM-hopeaa vuonna 2008. Hänet valittiin vuoden 2008 alle 18-vuotiaiden MM-turnauksen tähdistökentälliseen. Hän edusti Venäjää ensimmäistä kertaa aikuisten MM-kisoissa vuonna 2016. Voinov oli voittamassa olympiakultaa venäläisten olympiaurheilijoiden joukkueessa Pyeongchangissa 2018 ja olympiahopeaa Venäjän olympiakomitean joukkueessa Pekingissä 2022.

Yksityiselämä
-------------

Lokakuussa 2014 Voinov pidätettiin vaimonsa pahoinpitelystä. Seuraavana kesänä hän istui 90 päivää vankilassa, minkä jälkeen hänen sopimuksensa Los Angeles Kingsin kanssa purettiin ja hän siirtyi takaisin Venäjälle, KHL-joukkue SKA Pietariin.

Lähteet
-------

* Vjatšeslav Voinov The Internet Hockey Databasessa (englanniksi)
* Vjatšeslav Voinov Eurohockey-sivustolla (englanniksi)
* Vjatšeslav Voinov *Elite Prospects*. Everysport Media Group AB.  (englanniksi)
* Vjatšeslav Voinov Jatkoaika.comissa (Internet Archive)

### Viitteet

1. ↑  Slava Voynov Hockey's Future. Viitattu 17.4.2012. (englanniksi)
2. 1 2 3 4  Vjatšeslav Voinov *Elite Prospects*. Everysport Media Group AB.  (englanniksi)
3. ↑  Vyacheslav Voinov *Russian Prospects*. Viitattu 11.5.2012.
4. ↑  Voynov takes plea, gets 90 days in jail plus probation NBC Sports. Viitattu 3.11.2015. (englanniksi)

Venäjän olympiakomitean joukkue – Talviolympialaiset 2022
4 Jelesin |
7 Telegin |
10 Voronkov |
11 Andronov (**A**) |
15 Karnauhov |
16 Plotnikov |
22 Galijev |
24 Kajumov |
25 Grigorenko |
27 Voinov |
28 Fedotov |
31 Samonov |
43 Šaripzjanov |
44 Jakovlev (**A**) |
55 Tkatšov |
57 Nikišin |
58 Slepyšev |
72 Minulin |
76 Tšibisov |
81 Gritsjuk |
82 Biljalov |
87 Šipatšov (**C**) |
89 Nesterov |
94 Semjonov |
97 Gusev |
Valmentaja Aleksei Žamnov